তিন মাসও হয়নি, এনগেজমেন্ট ভেঙে দিলেন হিলারি সোয়াঙ্ক। প্রাক্তন টেনিস খেলোয়াড় রুবেন টোরেসের সঙ্গে বাগদান পর্বটা সেরে ফেলেছিলেন গত মার্চেই। আঙুলে এনগেজমেন্ট রিং আর পাশে রুবেনকে নিয়ে ইনস্টাগ্রামে ছবিও পোস্ট করেছিলেন নায়িকা। সম্প্রতি মুছে ফেলেছেন সেই পোস্ট। গত শনিবার ফরাসি ওপেন ওমেন্‌স ফাইনাল দেখতে গিয়েছিলেন হিলারি। সেখানেই দেখা যায়, আঙুলে আংটি নেই তাঁর। এরপর সোশ্যাল মিডিয়ায় এনগেজমেন্ট ঘোষণার পোস্ট মুছে ফেলাতেই সবটা স্পষ্ট হয়ে যায়। স্বামী চ্যাড লো’য়ের সঙ্গে বিচ্ছেদের পর রুবেনের সঙ্গে হিলারির আলাপ হয়েছিল গত বছরের জুলাই মাসে। বছর ঘুরতে না ঘুরতেই আলাদা হয়ে গেলেন দু’জনে।
প্রত্যাবর্তন
প্রায় তিন দশক পর টেলিভিশনে ফিরছেন পিয়ার্স ব্রসনান। ‘আমেরিকান মুভি ক্লাসিক্‌স’এর ধারাবাহিক ‘দ্য সন’এ মুখ্য ভূমিকায় থাকবেন পিয়ার্স। এই চরিত্রের জন্য প্রথমে ‘জুরাসিক পার্ক’-খ্যাত 
স্যাম নীলকে ভাবা হয়েছিল। পরে তিনি সরে যাওয়ায় পিয়ার্সকে নেওয়া হয়। ফিলিপ মেয়ারের উপন্যাস অবলম্বনে তৈরি হচ্ছে ‘দ্য সন’। যেখানে টেক্সাসের এক পরিবারের গল্প বলার মধ্যে দিয়ে আমেরিকার ‘সুপারপাওয়ার’ হয়ে ওঠার কাহিনি দেখানো হবে। পরিবারের প্রধান সদস্য এলি’র চরিত্রে অভিনয় করবেন পিয়ার্স।
কেন্দ্র-বিন্দু
ইদ্রিস এলবার জুতোয় পা গলাতে চলেছেন জন বোয়েগা। ‘স্টার ওয়ার্স’-খ্যাত জনকে এবার দেখা যাবে ‘প্যাসিফিক রিম’এর সিক্যুয়েলের কেন্দ্র-চরিত্রে। ২০১৩ সালের মূল ছবিতে যে চরিত্রে অভিনয় করেছিলেন ইদ্রিস এলবা। ‘প্যাসিফিক রিম টু’ চিত্রনাট্যকার স্টিভেন এস নাইটের প্রথম ছবি। এর আগে ছোট পরদায় কাজ করেছেন স্টিভেন। জন বোয়েগা আপাতত ‘স্টার ওয়ার্স’ সিরিজ নিয়ে ব্যস্ত। তাঁর সময় হলেই চলতি বছরের শেষদিকে শ্যুটিং শুরু হবে 
‘প্যাসিফিক রিম টু’এর।